Diari Oficial de la Generalitat Valenciana


Sumari del DOGV 7141, del 29-10-2013 (2013/10362)

RESOLUCIÓ de 24 d'octubre de 2013, de la directora general del Secretariat del Consell i Relacions amb les Corts, per la qual es disposa la publicació del conveni de col·laboració entre el Fons Espanyol de Garantia Agrària i la Generalitat per a la realització dels treballs de control assistit per teledetecció de les superfícies dels règims d'ajuda inclosos en la sol·licitud única, a realitzar l'any 2013.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7141

Data del DOGV
:   29-10-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/10777


Data del document
:   24-10-2013

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 24 d'octubre de 2013, de la directora general del Secretariat del Consell i Relacions amb les Corts, per la qual es disposa la publicació del conveni de col·laboració entre el Fons Espanyol de Garantia Agrària i la Generalitat per a la realització dels treballs de control assistit per teledetecció de les superfícies dels règims d'ajuda inclosos en la sol·licitud única, a realitzar l'any 2013. [2013/10058]  
El Fons Espanyol de Garantia Agrària i la Generalitat han subscrit, prèvia tramitació reglamentària, el dia 24 de setembre de 2013, el conveni de col·laboració per a la realització dels treballs de control assistit per teledetecció de les superfícies dels règims d'ajuda inclosos en la sol·licitud única, a realitzar l'any 2013.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, procedix la publicació en el Diari Oficial de la Comunitat Valenciana de l'esmentat conveni, que ha quedat en el Registre de Convenis de la Generalitat amb el número 1138/2013 i que figura com a annex d'esta resolució.  
  
València, 24 d'octubre de 2013.- La directora general del Secretariat del Consell i Relacions amb les Corts: Marta Martí Arador.  
  
  
Conveni de col·laboració entre el Fons Espanyol de Garantia Agrària i la Generalitat Valenciana per a la realització dels treballs de control assistit per teledetecció de les superfícies dels règims d'ajuda inclosos en la sol·licitud única, a realitzar l'any 2013  
  
Madrid, 24 de setembre de 2013  
  
Reunits  
D'una banda, Fernando Miranda Sotillos, president del Fons Espanyol de Garantia Agrària, en virtut del Reial Decret 127/2006, de 3 de febrer (BOE 4.02.2006), pel qual es disposa el seu nomenament, i que actua d'acord amb les atribucions que li conferix l'article 6 en relació amb la disposició addicional tretzena de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, i de les competències que li atribuïx l'article 4.2.f de l'estatut del FEGA, aprovat per Reial Decret 1441/2001, de 21 de desembre, i modificat pel Reial Decret 1516/2006, de 7 de desembre, pel Reial Decret 805/2011, de 10 de juny i pel Reial Decret 401/2012, de 17 de febrer.  
  
I d'una altra, José Ciscar Bolufer, conseller de Presidència i Agricultura, Pesca, Alimentació i Aigua, que actua en nom i representació de la Conselleria, en virtut de les facultats que li conferixen la Llei 5/1983, de 30 de desembre, del Consell, i el Decret 20/2012, de 7 de desembre, del president de la Generalitat, pel qual es cessen i s'anomenen consellers, secretari i portaveu del Consell, i facultat per a la subscripció del present conveni per l'Acord del Consell de data 19 de juliol de 2013.  
Les dos parts es reconeixen capacitat jurídica suficient per a subscriure el present conveni i a este efecte  
  
Exposen  
Primer. Que el Fons Espanyol de Garantia Agrària (d'ara en avant, FEGA), organisme autònom dependent del Ministeri d'Agricultura, Alimentació i Medi Ambient, actua, per la part estatal, en l'exercici de les competències que li corresponen en matèria de bases i la coordinació de la planificació general de l'activitat econòmica de l'incís 13é de l'article 149.1 de la Constitució espanyola.   
Segon. Que la Comunitat Valenciana actua, per la part autonòmica, i té la competència en matèria d'agricultura i ramaderia, d'acord amb les bases i l'ordenació de l'activitat econòmica general de l'incís 7m de l'article 148.1 de la Constitució espanyola, i de conformitat amb el que establix l'article 59.1 del seu Estatut d'Autonomia.  
Tercer. Que el Reglament (CE) 73/2009, del Consell, de 19 de gener, pel qual s'establixen disposicions comunes aplicables als règims d'ajuda directa en el marc de la política agrària comuna i s'instauren determinats règims d'ajuda als agricultors, disposa en l'article 20, apartat 2, que es podran utilitzar tècniques de teledetecció per a fer els controls sobre el terreny de les parcel·les agrícoles.  
  
Quart. Que l'article 20, apartat 3, de l'esmentat reglament disposa que l'estat membre designarà una autoritat responsable de la coordinació dels controls previstos dins del Sistema Integrat de Gestió i Control, i que quan es confie a empreses especialitzades la realització dels dits treballs, estos romandran sota el control i la responsabilitat de l'autoritat designada.  
  
Quint. Que el FEGA és l'autoritat encarregada de la coordinació dels controls en virtut del que disposa l'article 3 de l'estatut del Fons Espanyol de Garantia Agrària, aprovat pel Reial Decret 1441/2001, de 21 de desembre (BOE 14.01.2002).  
Sext. Que el FEGA, de 1993 a 1998, ha contractat, gestionat, coordinat i cofinançat juntament amb la Comissió Europea, els treballs corresponents al control assistit per teledetecció-satèl·lit, en l'àmbit territorial de les comunitats autònomes que així ho han demandat, sense cap cost. En 1999, el primer any sense cofinançament de la Comissió Europea, el FEGA va prorrogar, per segon i últim any, el contracte subscrit en 1997 amb una empresa especialitzada, va finançar-ne el cost i va acordar, amb les comunitats autònomes participants i destinatàries dels treballs, l'abonament d'un import a un tant alçat per cada zona de control mitjançant la formalització d'un conveni de col·laboració. També en els anys de 2000 a 2012 es van formalitzar els oportuns convenis de col·laboració per al cofinançament dels treballs de teledetecció per les comunitats autònomes interessades.  
  
Sèptim. Que, basant-se en la demanda de les comunitats autònomes, el FEGA podrà encomanar a una empresa especialitzada la realització del projecte de control assistit per teledetecció de les superfícies dels règims d'ajuda inclosos en la sol·licitud única, en les zones seleccionades per les comunitats autònomes.  
Octau. Que és necessari establir les directrius per al finançament per part de les comunitats autònomes de part dels gastos relatius a la realització dels dits controls.  
Nové. Que tenint en compte tot el que s'ha exposat, les parts subscriuen el present conveni de col·laboració per al finançament del control assistit per teledetecció amb subjecció a les següents  
  
Estipulacions  
  
Primera. Objecte del conveni  
L'objecte del present conveni de col·laboració és definir els termes i les condicions de col·laboració entre les parts per al finançament dels treballs de control sobre el terreny, pel sistema de teledetecció-satèl·lit, de les superfícies dels règims d'ajuda inclosos en la sol·licitud única, a les zones que detalla l'annex 1.  
El dita finançament es farà de conformitat amb el que estipula l'annex 2 del conveni.  
  
Segona. Obligacions del FEGA  
Per a l'execució del compliment de l'objecte del conveni, el FEGA es compromet a:  
1. Finançar amb una quantitat màxima de 4.777.250,57 euros, la totalitat del cost del projecte de realització dels controls sobre el terreny pel sistema de teledetecció-satèl·lit a les zones que es detallen en l'annex 1, amb càrrec a l'aplicació pressupostària 74.836.971Z.234.  
  
2. Aportar, en el cofinançament dels treballs corresponents a la Comunitat Valenciana, una part proporcional a la quantitat que establix el punt 1, fins a un màxim de 137.888,95 euros.  
3. Contractar els servicis d'una empresa especialitzada, si és necessari, per a la realització del projecte de control per teledetecció a les zones sol·licitades per les comunitats autònomes, i efectuar-ne el seguiment i la coordinació, sense que en meriten costos addicionals als especificats en el punt 1.  
4.·Entregar a la comunitat autònoma l'informe intermedi i els resultats finals dels controls efectuats, de conformitat amb el que estipula la clàusula quarta del present conveni de col·laboració.  
5. Fer la integració en el SIGPAC de les discrepàncies observades al finalitzar el projecte, d'acord amb les dades que s'enviaran a la comunitat.  
6. Actuar com a únic interlocutor davant de la Comissió Europea en tots els aspectes relatius a l'aplicació d'esta tècnica.  
  
Tercera. Obligacions de la comunitat autònoma  
Per a l'execució del compliment de l'objecte del conveni, la Comunitat Valenciana es compromet a:  
1. Mantindre les reunions de coordinació necessàries per a la correcta aplicació dels treballs de control per teledetecció en el seu àmbit territorial.  
  
2. Proporcionar al FEGA tota la documentació de suport que necessite per a la realització dels treballs.  
3. Finançar amb la quantitat de 200.000 euros la realització dels controls sobre el terreny pel sistema de teledetecció-satèl·lit efectuats al llarg de l'any 2013 a les zones que es detallen en l'annex 1, amb càrrec a l'aplicació pressupostària capítol IV, del programa 714.20, secció 5, «Presidència i Agricultura, Pesca i Alimentació i Aigua».  
  
  
Quarta. Forma de pagament  
La Comunitat Valenciana abonarà al FEGA la quantitat que establix la clàusula anterior, per mitjà d'una transferència bancària al compte 5935-8700-24-2383037907 del Banc d'Espanya, a nom del Fons Espanyol de Garantia Agrària. Direcció General, de la manera següent:  
- El 50 % de l'import total després de la firma del conveni i després de la recepció prèvia de l'informe intermedi dels treballs efectuats.  
- El 50 % restant, a la recepció dels resultats finals dels controls realitzats.  
  
Quinta. Duració del conveni   
El present conveni de col·laboració produirà efectes a partir de la data de la seua firma i s'estendrà fins a la data de liquidació dels imports corresponents al finançament objecte de conveni, que haurà de ser, al més tard, el 31 de desembre de 2013.   
  
Sexta. Naturalesa i jurisdicció  
El present conveni té naturalesa administrativa, segons el que preveuen els articles 6 i 8 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, d'acord amb la redacció que hi dóna la Llei 4/1999, de 13 de gener, i s'hi apliquen, en defecte de normes específiques, els principis del dit text legal, així com el que disposa l'article 4.2 de la Llei de Contractes del Sector Públic, aprovat pel Reial Decret Legislatiu 3/2011, de 14 de novembre, per a resoldre els dubtes o llacunes que pogueren produir-s'hi.  
  
Les qüestions litigioses que puguen sorgir de la interpretació, la modificació, els efectes o la resolució del conveni seran resoltes, una vegada esgotada la via administrativa, per la Llei de la Jurisdicció Contenciosa Administrativa, Llei 29/1998, de 13 de juliol.  
  
Pel FEGA, el president: Fernando Miranda Sotillos.  
Per la comunitat autònoma, el conseller de Presidència i Agricultura, Pesca, Alimentació i Aigua: José Císcar Bolufer.